**Skýrsla stjórnar fyrir tímabilið mars 2015- september 2015**

Ný stjórn var kjörin í mars síðastliðnum. Fyrir hálfu ári síðan. Hún hófst strax handa við tvö stór verkefni. Annars vegar við að koma heimasíðu á koppinn og hins vegar að gefa út ársrit.

Ef við byrjum á heimasíðumálinu þá leituðum við tilboða frá heimasíðufyrirtækjum. Þau fáu sem sáu soma sinn í að svara gáfu óaðlaðandi tilboð. Um svipað leyti kom upp sú hugmynd að heyra í Jafet sem sér um klifur.is. Hugmyndin var að nýta klettaklifur-leiðarvísi hans og fá að heimfæra hann yfir á ís- og alpaklifur.

Í stuttu máli þá náðist samkomulag við hann og hann réðst fljótlega í vinnu á nýrri síðu. Stjórnin hefur verið honum innan handar. Við höfum sent honum ítrekaðar tillögur að endurbótum og fengið „hönnuð klúbbsins” til að setja mark sitt á útlit síðunnar.

Klúbbfélagar hafa síðan hrúgað klifursvæðum og leiðum inn í gagnagrunn síðunnar. Þorsteinn varaformaður skannaði inn öll ársrit klúbbsins og þau munu verða aðgengileg á vefsíðunni.

Síðan er tilbúin og verður varpað í loftið í dag. Kostnaður við vefsíðuhönnun er á milli 500 og 600 þúsund.

Ársritamál fóru sömuleiðis fljótlega af stað. Það var skipuð nefnd. Gekk fyrst um sinn erfiðlega að fá inn efni en málin fóru á skrið þegar verkefnum var skipt niður á nefndarmenn og hverjum falið að innheimta ákveðnar greinar og reka á eftir þeim. Snemma í ferlinu var Ingi Kristján, grafískur hönnuður sem er vinur Þorsteins ráðinn í umbrot. Blaðið er á lokametrunum. Í því eru 15 greinar auk staðlaðs ársritaefnis. Kostnaður við blaðið er um 800.000 kr. og auglýsingatekjur eru eins og stendur í kringum 500.000 kr.

Fyrir haustið var fundað með Klifurhúsinu og línurnar lagðar fyrir þurrtólun vetrarins. Það verða haldin tvö bísmót, annað í október og hitt eftir áramót.

Að Brattamálum.

Nokkrar tilraunir voru gerðar á liðnu ári til að losna við Gamla-Bratta, sem staðið hafði í Kópavogi. Katrín fékk málið í hendurnar og það tók hana u.þ.b. 10 mínútur að koma honum fyrir kattarnef, en hann var gefinn smiði og fluttur út á land. Hann þjónar nú eiganda sínum sem verkfæraskúr.

Heilmikil vinna hefur farið í málefni Nýja-Bratta frá því ný stjórn tók við. Fjórar vinnuferðir hafa verið farnar á Kaldadal í haust og tvær í Botnssúlur auk stanslausra fundarhalda, símtala og tölvupósta.

Bratti var fluttur í bæinn í September frá Kaldadal og stendur til að smíða inn í hann í vetur og gera hann kláran fyrir flutning upp í Botnssúlur næsta vor. Hann stendur á lóð Árna Kópssonar við hlið Hjálparsveitar skáta í Kópavogi. Byggingarleyfi fékkst frá Bláskógabyggð í September, sex mánuðum eftir að sótt var um það. 26 steyptar undirstöður voru sóttar á Kaldadal í fyrradag og standa þær nú fyrir framan Bratta. Til stendur að festa þær saman þrjár og þrjár, flytja þær inn í Botnsdal og fljúga þeim síðan upp í Botnssúlur í byrjun október. Styrmir Steingrímsson hefur fengið loforð um þyrluaðstoð gegn vinnuframlagi klúbbfélaga við að skipta um efni á flugskýli þyrlufyrirtækisins.

Enn á eftir að teikna innvols í skálann og síðan smíða innréttingar, kojur, eldhús og tilheyrandi og því ljóst að heilmikil vinna er framundan.

Á síðasta fundi Brattanefndarinnar var ákveðið að selja  eina einingu af þremur af skálanum hér í bænum og taka tvær einingar upp í Botnssúlur. Þetta einfaldar verkið til munu en fyrst og fremst vonumst við til þess að söluverðmæti einingarinnar muni standa undir kostnaðinum við að standsetja skálann.

Þá að viðburðum klúbbsins:

Í maí héldum við Banff fjallakvikmyndahátíðina og báru Jonni og Bjartur hitann og þungann af skipulaginu þetta árið. Gummi stóri var þeim innan handar þegar þeir þurftu. Mæting var góð þrátt fyrir árekstur við júróvisjón. Hvað fjármál varðar kom hátíðin út réttu megin við núllið. Félagsskírteini voru afhent á hátíðinni.

Stardalsdagurinn sem fara átti fram 17.júní datt upp fyrir vegna veðurs og ekki tókst að finna aðra helgi fyrir viðburðinn.

Season-start var haldið 12.september: Vikuna áður settu Siggi Tommi og félagar upp BÍS leiðir og voru þær formlega opnaðar á viðburðinum. Eftir klukkustundar klifur færðist gleðskapurinn upp í þennan sal. Þá voru kynnt úrslit úr ljósmyndakeppni sem við stofnuðum til í lok sumars. Keppt var í þremur flokkum og verðlaun veitt í þeim, auk þess sem ein mynd úr keppninni var valin sem forsíðumynd á ársritið sem er að koma út. Gangleri og GG sport veittu verðlaun. Að lokum var myndasýning sem Jón Heiðar Andrésson og Róbert Halldórsson stóðu fyrir. En þeir sýndu myndir úr ferðum sínum til Ameríku. Myndasýningin var í 2 klst og vakti lukku viðstaddra.

Tvö mál í viðbót:

1) Við lánuðum borvélina sem klúbburinn keypti í fyrra í nokkur verkefni. Þau fóru fram í  Vesturbrúnum, Brynjudal og Grænlandi.

2) Keyptur var varahlutur í ísklifurturninn í Gufunesi. Svavar Helgi ætlar að setja hann upp fyrir veturinn og þá er turninn væntanlega og vonandi kominn í stand fyrir veturinn.

-Helgi Egilsson, formaður.